'શાલુ સાંભળે નહીં એટલે ધીમા અવાજે બોલું છું પણ એને તમારે જરાયે હળવાશથી લેવાનું નથી.' વીંધી નાખે એવી નજરે સુભાષની આંખોમાં આંખો પરોવીને વિભાકરે આદેશ આપ્યો. 'ભીલાડવાળો આખો પ્રોજેક્ટ ભૂલી જાવ. તમારા નામે ફાર્મા યુનિટ લીઝ પર લઇને એ લોકો તમને બલિનો બકરો બનાવી રહ્યા છે એટલુંય ભાન નથી? હરિવલ્લભદાસ શેઠનો જમાઇ આવા ધંધમાં હાથ નાખે? જસ્ટ ફોર યોર ઇન્ફર્મેશન. તમે કોઇનું ખૂન કરીને મારી પાસે આવશો તો તમને નિર્દોષ છોડાવવામાં મને તકલીફ નહીં પડે, પણ નાર્કોટિક્સ ડિપાર્ટમેન્ટ પાસે કોઇનું કશુંય નથી ચાલતું એ તો ખબર છેને? તમે સળિયા પાછળ જાવ તો પાછળ શાલુનું શું? પ્રશાંત અને પરિધિનાં ભવિષ્યનું કંઇ વિચારતા કેમ નથી? ડ્રગ્ઝના કારોબારીનાં સંતાન તરીકે એ બંને સમાજ સામે કઇ રીતે ઊભા રહેશે? બાપ જેલમાં જાય એ સંતાનોને ગમે?'